Source: https://tehotenstvo.rodinka.sk/prirucka-pre-rodica/doklady-pre-babaetko/ako-vybavit-rodny-list/
Timestamp: 2019-01-19 11:29:57+00:00
Document Index: 11480050

Matched Legal Cases: ['súd ', '§ 92', '§ 91', '§ 85', '§ 86', 'súd ', '§ 1']

Ako vybaviť rodný list? | Narodenie bábätka a úrady. Ako vybaviť | Príručka pre rodiča | Tehotenstvo.Rodinka.sk
Kristína Kováčiková 06.01.2017 11
Rodný list vydáva matrika, v obvode ktorej sa vám narodilo dieťa. Spravidla to bude matričný úrad podľa pôrodnice.
Zákon však počíta aj s možnosťou, že môžete porodiť napríklad v sanitke; v takom prípade bude príslušný matričný úrad, v obvode ktorého bola narodená osoba vyložená z dopravného prostriedku.
S matrikou komunikuje pôrodnica
Echo o narodení na matriku dáva zdravotnícke zariadenie (podľa zákona lekár, ktorý pôsobil pri pôrode alebo ktorý poskytol po pôrode liečebný úkon), v ostatných prípadoch jeden z rodičov.
Aj keď v zákone nenájdeme rozvinutú myšlienku, čo sa myslí "ostatnými prípadmi," môže ísť zrejme o situáciu, kedy dieťatko príde na svet doma; vtedy sa musí narodenie oznámiť matrike do 3 pracovných dní od pôrodu, resp. matka aj po lehote, hneď ako je schopná urobiť takéto oznámenie.
Matrika potrebuje meno a priezvisko dieťatka
Počas tehotenstva ste vaše bábätko mohli oslovovať rôznymi “pracovnými” názvami, na jeho rodnom liste však už musí svietiť jeho oficiálne meno (a tiež priezvisko). V ideálnom prípade ste sa na mene dieťatka ako rodičia dohodli, inak by ho musel určiť súd na podnet matričného úradu.
Podľa zákona o mene a priezvisku rodičia podpisujú vyhlásenie o mene dieťaťa. Matka zvyčajne už v pôrodnici, otec – manžel matky osobne pri prevzatí rodného listu na matrike. Ak sa otec nemôže na matriku dostaviť, matka, resp. splnomocnená osoba dostane rodný list, iba ak predloží prehlásenie otca o tom, že súhlasí s menom uvedeným na hlásení o narodení (podpis otca na prehlásení musí byť overený).
V prípade, že je matka slobodná, do času, kým nie je určené otcovstvo, sa meno určí vyhlásením matky. Ak druhý rodič zomrel, meno sa určuje vyhlásením jedného z rodičov.
Matrika vydá rodný list len rodičom dieťaťa, prípadne tretej osobe, ktorá disponuje na to určeným splnomocnením s úradne overenými podpismi rodičov. Samozrejme, súhlasné prehlásenie otca o mene z predchádzajúceho odseku nesmie chýbať.
Aké doklady potrebujete na vydanie rodného listu?
Ak sú rodiča dieťaťa manželia:
stačí ak príde na matriku otec (matka podpísala hlásenie o narodení v pôrodnici, osobne prísť nemusí) a predloží sobášny list (originál) a občianske preukazy oboch rodičov (bolo by vhodné, keby boli platné);
Ak je matka slobodná, podpísala hlásenie o narodení v pôrodnici a
nechce určiť otcovstvo; príde sama a predloží občiansky preukaz
chce určiť otcovstvo; prídu obaja rodiča a predložia občianske preukazy a rodné listy
s otcom dieťaťa spísali zápisnicu o určení otcovstva pred narodením dieťaťa podľa § 92 zákona o rodine, stačí keď príde otec dieťaťa a predloží občiansky preukaz oboch rodičov
je maloletá (má menej ako 15 rokov), pred matričným úradom nemôže určiť otcovstvo, nakoľko podľa § 91 ods. 3 zákona o rodine tak môže iba pred súdom; na vydanie rodného listu je potrebné predložiť jej rodný list a občiansky preukaz jej zákonného zástupcu
Ak je matka rozvedená, podpísala hlásenie o narodení v pôrodnici a
dieťa sa narodilo po uplynutí viac ako 300 dní od rozvodu manželstva (určujúci je dátum právoplatnosti rozsudku o rozvode manželstva) a nechce určiť otcovstvo, príde osobne a predloží občiansky preukaz a právoplatný rozsudok o rozvode,
dieťa sa narodilo po uplynutí viac ako 300 dní od rozvodu manželstva a chce určiť otcovstvo, príde osobne s otcom dieťaťa a predloží občiansky preukaz, právoplatný rozsudok o rozvode a občiansky preukaz otca dieťaťa
od rozvodu manželstva uplynulo pred narodením dieťaťa menej ako 300 dní, matka nemôže určiť otcovstvo, nakoľko platí zákonná domnienka, že otcom dieťaťa je bývalý manžel matky (§ 85 ods. 1 zákona o rodine), a ten bude zapísaný do rodného listu ako otec dieťaťa až do času, kým nebude na príslušnom súde zapreté jeho otcovstvo. V súlade s § 86 ods. 1 zákona o rodine môže manžel matky podať návrh na zapretie otcovstva najskôr v deň narodenia dieťaťa. Matka v takom prípade nebude čakať s vydaním rodného listu na rozhodnutie súdu, ale na matrike predloží občiansky preukaz, sobášny list, právoplatný rozsudok o rozvode a súhlas otca – bývalého manžela o mene dieťaťa (ak odmietne súhlas o mene, bude vystavený rodný list bez mena, len s priezviskom dieťaťa a meno určí súd podľa § 1 ods. 2 zákona 300/1993 Z.z. aj bez návrhu, na podnet matričného úradu),
po zapretí otcovstva môže matka dieťaťa spísať zápisnicu o určení otcovstva s biologickým otcom dieťaťa na matričnom úrade a vtedy predloží občiansky preukaz, právoplatný rozsudok o rozvode a občiansky preukaz otca dieťaťa.
Ak je matka vdova, ktorej dieťa sa narodilo do 300 dní od smrti manžela,
platí takisto zákonná domnienka, že otcom dieťaťa je zosnulý manžel matky (85 ods. 1 zákona o rodine); v takom prípade príde na matričný úrad osobne a predloží občiansky preukaz a úmrtný list nebohého manžela.
Koľko zaplatíte za rodný list?
Za vydanie rodného listu neplatíte, iba ak chcete vystaviť duplikát, správny poplatok je 5 EUR.
Rodný list si rovno prefoťte, hneď niekoľkokrát - ešte nestihne zaschnúť na ňom atrament, čaká vás maratón po úradoch. Prečítajte si náš krok za krokom zoznam 10 vecí, ktoré treba vybaviť po narodení bábätka.
Renáta napísané 10.03.2018 21:39
Prosím vás nemohli by ste mi poradiť ?
Moja dcéra má 8mesiace narodila sa v Anglicku ale som snou prišla na Slovensko urobili sme preklad a na matrike mi zobrali rodný list a poslali ho do Bratislavy na Veľvyslanectvo neviete ako to budem dlho cakat? Nedá sa to nejako urýchliť ?
rodné číslo napísané 28.11.2017 13:44
Dobrý deň. Chcela by som sa spýtať, či je to problém, ak na rodnom liste syna, je nesprávne uvedené posledné štvorčíslie rodného čísla otca dieťaťa. (príp., čo s tým urobiť)
Nikto sme si to nevšimli. Syn má už 30 rokov.
Martina napísané 14.11.2017 11:14
Dobry den chcem sa spytat co vsetko potrebujem na zruzenie otcovstva ....dakujem
Nicole napísané 04.08.2017 12:16
Dobry dden chcem sa opytat priatel je cudzinec a nemoze byt pri tom krd budem vybacovat rodny list co potrebujem od neho zp zahranicia. Mozem priniest notarom overene vyhlasenie ale zo zahranicia? Dakujem
dvoriscakova napísané 30.01.2017 19:36
Váš komentárChcem sa opytat ,ked odovzdam sobasny list original,vratia mi ho spa"t ,alebo si mam ja sama dat si vystavit duplikat
viki napísané 19.04.2016 20:50
Dobrý večer chcela by som sa spýtať chceli by sme ísť s priateľom do nr na matriku spísať potvrdenie o otcovstve a následne vybaviť nový rodný list... chcela by som sa spýtať aké doklady potrebujeme a aký je poplatok. Ďakujeme
anonym napísané 30.06.2015 20:23
Ak su rodičia dietata nie manzelia,a otec dieťaťa zomrel este pred porodom (ked som bola v 4 mesiaci tehotenstva) a nestihli sme ist na matriku o potvrdenie otcovstva este pred porodom??? Povodne sme to mali na plane spravit mesiac pred porodom.Nikdy by nas nenapadlo ze sa nam stane takato tragedia planovali sme svadbu,kratko po narodeni nasho anjelika...tak co robit aby dieťa malo priezvisko po otcovi??? Momentalne som v 7 mes.
Zuzana Dzubikova napísané 09.03.2015 18:28
Dobry den.chcem sa spyrat aky postup je pri vybavovani noveho rodneho listu dietata pri jeho strate a aky je poplatok.dakujem...
Byrokraticky terorista napísané 20.01.2015 14:24
Neznasam neustalu byrokraciu - je to neuveritelne ze toto musia obcania trpiet.
Bednarikova Alena napísané 07.01.2015 09:49
Mam celkom vazny problem a neviem ho vyriesit,pomozte mi prosim.Moja 14 rocna dcerka sa narodila v Belgicku,ja som povodom Slovenka a otec je Belgican.Sme rozvedeny a ja by som sa chcela s dcerkou vratit na Slovensko s cim otec nesuhlasi dcerka vsak ano.Po porode jej bolo pridelene belgicke obcianstvo nie slovenske.Mam strach ze ma otec uda za unos dietata.Ako mam postupovat.Poradte mi prosim....Vopred dakujem s pozdravom Alena
kristína/redakcia napísané 07.01.2015 14:22
prosím, obráťte sa na Centrum pre medzinárodnoprávnu ochranu detí a mládeže, ktoré Vám môže poskytnúť kvalifikovanú odbornú pomoc.
Nedávno sme publikovali článok na túto tému, taktiež v ňom odkazujeme na toto Centrum.
babetko.rodinka.sk/mudrosti/rodina-vo-svete/najcastejsie-sa-unosov-deti-dopustaju-matky/